# אלכסנדר תמיר

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

פרופסור אלכסנדר תמיר (נולד ב-1932) - פסנתרן, מלחין, מורה ומרצה, מפיק מוזיקלי, ידוע כאחד מדואו הפסנתרנים תמיר-עדן.

## [עריכה] ביוגרפיה

אלכסנדר תמיר (וולקוביסקי) נולד בוילנה ב-1932, ניגן והלחין כבר בהיותו ילד ואף זכה בתחרות מקומית בעת ששהה בגטו וילנה. לאחר מלחמת העולם השנייה עלה ארצה ולמד באקדמיה למוסיקה ע"ש רובין בירושלים. ב-1955 הקים עם הפסנתרנית ברכה עדן דואו פסנתרנים אשר פעל במשך 50 שנה.

ב-1968 הקים עם עדן את מרכז טארג למוזיקה בעין כרם. מאז הוא מארגן ומפיק אירועים מוזיקליים, שופט בתחרויות מפורסמות, מקדם מוזיקאים צעירים, מנחה קונצרטים מוסברים וחבר בוועדות שונות בתחומי האמנות. ב-2001 קיבל ביחד עם ברכה עדן תואר "יקיר ירושלים" על תרומתם הגדולה לחיי המוסיקה ולטיפוח מוזיקאים ישראלים ירושלמים.

תמיר מכהן כיום כפרופסור למוזיקה ומרצה באקדמיה למוזיקה ולמחול ע"ש רובין בירושלים.

## [עריכה] הדואו תמיר עדן

צמד הפסנתרנים ברכה עדן ואלכסנדר תמיר נפגשו באקדמיה למוסיקה ע"ש רובין בירושלים, שם למדו. ב-1955 הציע להם המורה שלהם אלפרד שרדר לנגן יחד, ומאז ובמשך 50 שנה לא חדלו לנגן ולהופיע למרות עיסוקיהם המרובים בתחום המוזיקה הקלאסית. הדואו של תמיר ועדן הותיר חותם בעולם המוזיקה בארץ ובעולם כולו. הם למדו בארצות הברית אצל הדואו המפורסם ברונסקי ובבין, זכו בתחרות ורצ'לי שבאיטליה לדואו פסנתרנים, הופיעו באולמות רבים ברחבי העולם, וניגנו יצירות לשני פסנתרנים ויצירות לפסנתר ב-4 ידיים של גדולי המלחינים.

המוניטין של הדואו כולל ביצועים מקוריים שלהם. הם ביצעו את היצירה של איגור סטרווינסקי "פולחן האביב" שנכתבה במקור לתזמורת, בעיבוד מיוחד שקיבל את אישורו של סטרווינסקי בעצמו. כשהתגלה עותק מקורי של יצירות ברהמס, הוזמן הדואו על ידי ה-BBC (רשות השידור הבריטית) לנגן את הביצוע הפומבי הראשון שלו. השניים גם אחראים להפצת ואריאציות של פאגאניני בעיבוד ויטולד לוטוסלבסקי מחוץ לאירופה.

הצמד ביצע הקלטות רבות בארץ ובחו"ל, בעיקר בחברת דקה ובחברת CRD, ובין הקלטותיהם המפורסמות: יצירות של ברהמס, דביסי וראוול, ופרויקט הכולל 8 דיסקים מיצירות לפסנתר ב-4 ידיים של המלחין פרנץ שוברט.

## [עריכה] מרכז טארג למוזיקה

בשנת 1968 הקים תמיר ביחד עם עדן את מרכז המוזיקה טארג בעין כרם, המהווה מוקד לפעילות מוזיקלית ענפה הכוללת בין היתר רסיטלים, קונצרטים קאמריים, ותחרויות מפורסמות, וכן פועל לקידום מוזיקאים צעירים בראשית דרכם. מרכז טארג המזוהה עם תמיר נבנה מיוזמה שקיבלה עידוד מטדי קולק, ראש עיריית ירושלים, אשר שאף לבסס את עין כרם כשכונה של אמנים ולשם כך העמיד לרשות תמיר ועדן את המבנה והשטח כולו, הממוקמים בפינה ציורית בין כנסיות ובתי השכונה. תמיר עצמו מתגורר במקום ונוהג להציע לאורחים המגיעים למופעים - מרק וכיבוד קל שהכין בעצמו.

## [עריכה] פונאר

ב-2002 הוקרן בערוץ הראשון של הטלוויזיה הישראלית הסרט "פונאר", על מחנה ההשמדה שליד גטו וילנה. הסרט חושף את הפעילות התרבותית הענפה שהתנהלה בגטו בשנים 1940-1943. במרכזו עמד אלכסנדר תמיר, אז ילד בן 11 בשם אלק וולקוביסקי, שזכה בפרס ראשון בתחרות מוזיקלית מקומית, על יצירה מוזיקלית שחיבר. ליצירה הוסיף מאוחר יותר המשורר שמרקע קצ'רגינסקי מילים לשיר שנקרא "שקט שקט".

## [עריכה] קישורים חיצוניים

- דואו הפסנתרנים אלכסנדר תמיר וברכה עדן
- השיר פונאר שהולחן על ידי תמיר בגטו וילנה
- על פונאר והסרט

מקור: http://he.wikipedia.org../../../%D7%90/%D7%9C/%D7%9B/%D7%90%D7%9C%D7%9B%D7%A1%D7%A0%D7%93%D7%A8_%D7%AA%D7%9E%D7%99%D7%A8.html

קטגוריות: פסנתרנים ישראלים | מלחינים ישראלים | פסנתרנים יהודים | מלחינים יהודים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש